Datura stramonium

Ny ***Datura stramonium*** dia karazana zavamaniry mamony ao amin' ny fianakaviana *[[Solanaceae]]*. Mampahatsiahy ny endriky ny voniny na ny poizina ao amin' ilay zavamaniry ny anarany amin' ny fiteny maro. Ny fitelemana azy dia mahatonga fahitana zavatra tsy misy, fihetsika tsy mahazatra, fisavoritahana ara-tsaina, fahaverezan' ny fitadidiana ary fibedibedy, izay indraindray mitarika ho amin' ny tsy fahatsiarovan-tena mitohy ary avy eo ny fijanonan' ny fo sy ny fijanonan' ny taovam-pisefoana. Ity zavamaniry ity dia hita any amin’ ny tany nilaozana, eny an-tsaha, eny amoron-dalana ary indraindray eny amin’ ny zaridainam-panjakana aza.

## Fanoritsoritana

### Ankapobeny

Zavamaniry isan-taona ny *Datura stramonium*, mahatratra 30 sm hatramin’ ny 2 m ny haavony, misy fofona maimbo.

### Ny raviny
Ny raviny dia somary lehibe, hatramin' ny 20 sm, miendrika lohan-tsotro, manana nifinify maranitra ary tsy mifandanja havia sy havanana ny fotony.

### Ny voniny

Ny voniny, mitokana, amin' ny ankapobeny fotsy na mavo, 7 hatramin'ny 12 sm ny halavany miaraka amin' ny vondrom-pelambony mitambatra ho fantsona misokatra toy ny trompetra misy felany dimy misy tsy tena misongadina, ary ny vondron-dravimbony dia mamorona fantsona dimy zoro misy maitso hatsatra, fohy kokoa noho ny vondrom-pelambony. Ny zana-karazany iray dia misy voniny volomparasy.

### Ny voany

Ny voany miendrika atody, izay masaka amin' ny Jolay ka hatramin' ny Oktobra, dia mitsangana, rakotra tsilo lava sy mafy nefa mety tsy misy azy ireo ihany koa (*Datura stramonium* var. *inermis* sy *Datura stramonium* *var* t*atula*). Izy io dia misy hodiny mafy izay misokatra rehefa matoy ka mizara efatra mampiseho ny vihy ao anatiny. Ny vihy miendrika voan-kena, mirefy 3 hatramin' ny 4 mm ny halavany, dia mainty ary misy tsimoka miolikolika ny ao anariny.

## Zana-karazana sy endrika
Araka ny voalazan' ny *[[Tropicos]]* (18 Aogositra 2015) (Fampitandremana: lisitra mety misy teny mitovy hevitra):

* *Datura stramonium* var. *canescens* Roxb.
* *Datura stramonium* var. *chalybaea* W.D.J. Koch
* *Datura stramonium* var. *godronii* Danert
* *Datura stramonium* var. *inermis* (Juss. ex Jacq.) C.E. Lundstr.
* *Datura stramonium* var. *stramonium*
* *Datura stramonium* var. *tatula* (L.) Torr. [1824]

## Fisiany eto Madagasikata

### Anarany amin' ny teny malagasy

Ny anaran' ny *Datura stramonium* (*Datura tatula*) amin' ny teny malagasy dia itambarany amin' ny karazana *Datura* hafa. Indreto ireo anarana ireo: kirary, ramiarana, voandramiary. Karazana nampidirina izy io.

### Toerana aniriany
Karazan-javamaniry mahazatra eto Madagasikara ny *Datura stramonium*, izay heverina ho ahidratsy amin' ny voly na any an-tany foana. Fahita any amin' ny toeram-pambolena any afovoan-tanin' i Madagasikara izy io.

### Fampiasana azy
Eto Madagasikara sy ao Afrika Trôpikaly dia ampiasaina amin' ny fitsaboana ny sohika, ny kohaka, ny raboka ary ny sita ny *Datura*. Fohina toy ny sigara ny raviny sy ny voniny maina. Ity zavamaniry ity koa dia ampiasaina amin' ny fampitoniana ny olona manana aretin-tsaina.

## Jereo koa

* *[[Datura]]*
* *[[Datura metel]]*
* *[[Datura innoxia]]*

## Loharano sy fanamarihana